Tugstappe ná babas in hospitaal omgeruil word(Argieffoto: Unsplash) Die Gautengse departement van gesondheid gaan tugstappe doen teen hospitaalwerkers wat betrokke was by ŉ voorval waartydens twee pasgebore babas by die Tambo-gedenkhospitaal in Boksburg omgeruil is. “Die departement betreur die voorval,” het Kwara Kekana, woordvoerder, gesê. Volgens Kekana het die hospitaal erken dat die identifikasie- en ontslagproses van die babas nie behoorlik gevolg is nie. “Die twee babas, ŉ seuntjie en ŉ dogtertjie, is op 24 Julie gebore. Die babadogtertjie se ma het omstreeks 21:00, nadat sy die baba se doek omgeruil het, besef dat dit nie haar kind was nie omdat sy aan ŉ dogtertjie geboorte gegee het en nou ŉ seuntjie het.” Volgens Kekana het albei kinders se ma’s ná die voorval berading ontvang. Die kwessie is ook dadelik na maatskaplike werkers verwys sodat DNS-toetse op versoek van een van die pa’s gedoen kon word. Dié toetse is Dinsdag gedoen. “Albei babas is tans in die Tambo-gedenkhospitaal terwyl die uitslae van die DNS-toetse afgewag word,” het Kekana gesê.